Beszámoló - Külügyi biztos

Koczur Szilvia

Az elmúlt időszak az Erasmus pályázás jegyében telt. Pályázni március 10-ig lehetett a Neptunban, illetve a dokumentumokat a kari koordinátornál papírosan is le kellett adni. A tavalyi 70+ pályázóhoz képest idén csak 21-en szerették volna elnyerni az ösztöndíjat. A kari rangsor megtekinthető a következő oldal alján: <http://teo.elte.hu/phd/e107_plugins/content/content.php?content.170>

A pályázók számának visszaesése gondot jelenthet a következő évi helyekre nézve, ugyanis kb. 60 helye van a TTK-nak, ennek kb. egyharmadát tudjuk a mostani pályázókkal feltölteni. Az őszi pótpályázás során jó lenne, ha legalább 2-3x ennyien jelentkeznének, különben a következő évben nagyon kevés helyünk lesz. Homonnay Zoltán Kémia Intézetigazgatóval és Zsély István kémia Erasmus koordinátorral beszélgettünk a problémáról, de a visszaesés okára nem sikerült rájönnünk: a Campus Hungary csak néhány embert „rabolt el”, a hallgatói szerződéssel rendelkező hallgatók pedig most még nem pályázhattak; talán a (további?) csúszástól való félelem demotiválhatta őket (A BTK és ÁJK kivételével az összes karon jelentős volt a visszaesés).

Íme egy kis diagram az elmúlt két fő pályázási időszakról:

(\*Földrajz 2012 – a beszámoló írásakor nem rendelkeztem a pontos információval, de kiugró, 40 körüli adatra kell gondolni)

A pályázatok bírálását a Külügyi csoport tagjaival kezdtem meg, a honlapon is elérhető pontrendszer szerint készítettünk egy elő-bírálatot, hogy a szakos Erasmus koordinátoroknak kicsit könnyebb legyen áttekinteni a pályázatokat, majd velük is átnéztem, kitöltöttük a bírálati lapot, ezután kerültek vissza a pályázatok Demeter Mária kari Erasmus koordinátorhoz, aki még egyszer átnézte őket. Minden hallgató, aki bármilyen módon hozzáfért a pályázatokhoz előzetesen egy titoktartási nyilatkozatot töltött ki 3 példányban (hallgató, HÖK, TEO részére).

 **03.25.**  Külügyi mentorfelvételit tartottunk. A jelentkezőknek először egy idegen nyelvű motivációs levelet kellett elküldeniük majd egy interjún részt venniük. A beszélgetést Tájmel Dániel koordinálta, valamint részt vett rajta Soproni Tamás ESN ELTE főmentor, Horváth Dóra kari ex-főmentor és én. Volt pár nem angolul jelentkező: néhány német, velük én beszélgettem és egy francia, akihez végül nem jött franciául beszélő ember, de a motivációs levele alapján megfelel, illetve kérésünkre angolul is tudott velünk kommunikálni. 11 jelentkezőből végül 8 új mentorunk lett.

 **04.05-07.** Külügyi mentor- és vezetőképzőn vettem részt. A TTK-ról hárman voltunk jelen, Tájmel Dániel kari főmentor, Csóka Krisztián külügyi mentor és jómagam. Péntek délután tudtam lemenni, ezen a napon az EHKB (létszám hiányában) nem, csak a mentorok dolgoztak. A szombati napon Magyar Róbert koordinálásával a délelőtt folyamán különböző játékokat és feladatokat oldottunk meg, erősítettük a csapatösszetartást és az együttműködést, délután pedig a HKR módosításokkal foglalkoztunk immár utoljára, illetve a LEN Külügyi Majális részleteit beszéltük meg.

 Az elmúlt hetekben végleg elhárult a szeptember óta tartó akadály, így a továbbiakban tudok majd fogadóórát tartani szerdánként 12:15-13:45-ig az Északi Hallgatói Irodában – az első már meg is történt (senki nem keresett).

Köszönöm, hogy elolvastad a beszámolómat, kérdés esetén keress bátran!

*Koczur Szilvia*

*külügyi biztos*

*kulbiz@ttkhok.elte.hu*

Mór, 2013.04.12.